ET Euroopa Liidu Teataja C 320/1

NÕUKOGU ARVAMUS,

5. juuli 2004,

Tšehhi Vabariigi lähenemisprogrammi kohta aastateks 2004–2007

(2004/C 320/01)

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse nõukogu 7. juuli 1997. aasta määrust (EÜ) nr 1466/97 eelarveseisundi järelevalve ning majanduspoliitika järelevalve ja kooskõlastamise tõhustamise kohta, (1) eriti selle artikli 9 lõiget 2,

võttes arvesse komisjoni soovitust,

pärast konsulteerimist majandus- ja sotsiaalkomiteega,

ON ESITANUD KÄESOLEVA ARVAMUSE:

Nõukogu vaatas 5. juulil 2004. aastal läbi Tšehhi Vabariigi lähenemisprogrammi, mis hõlmab ajavahemikku 2004–2007. Programm vastab ainult osaliselt täiendatud stabiilsus- ja lähenemisprogrammide sisu ja vormi juhendi andmenõuetele. Eelkõige on vaja parandada avaliku halduse funktsionaalsete alamkomponentide ja alamsektorite tulusid ja kulusid käsitlevate ESA95-andmete kvaliteeti.

Programmi aluseks oleva eelarvestrateegia eesmärgiks on valitsussektori puudujäägi järkjärguline vähendamine 12,9 %-lt SKTst 2003. aastal 3,3 %-ni SKTst 2007. aastal (5,9 %-ni SKTst, kui jätta arvestamata kaudsete riigigarantiidega seotud olulised ühekordsed operatsioonid). Programmis mainitakse veel, et puudujäägi vähendamiseks esitatud kava osutab, et ülemäärane eelarvepuudujääk võidakse kõrvaldada 2008. aastaks. Eesmärk kavatsetakse saavutada suurel määral 2003. ja 2004. aastal vastu võetud fiskaalsete konsolideerimise meetmetega. Programm näeb ette, et üldiste valitsussektori tulude ja SKT suhte vähenemine on enamat kui tasakaalustamine läbi üldiste valitsussektori kulutuste vähendamise. Tulude osas kehtestab programm ülemineku otseselt kaudsele maksustamisele. Kulutuste osas näeb programm ette ülekannete, toetuste ja valitsussektori tarbimise vähenemist. Programm näeb ette, et riigi investeerimiskulutuste osatähtsus SKTs suureneb natuke.

Programmi makromajanduslik stsenaarium kajastab ettevaatlikku kasvuprognoosi, s.t 2,8 %-list kasvu 2004. aastal ja sellele järgnevat kiirenevat kasvu, mis jõuab 2007. aastaks 3,5 % tasemele. Käesolevat stsenaariumit kasutatakse võrdlusena eelarveprognooside hindamisel. Inflatsiooniprognoos tundub realistlik.

Programm näeb ette puudujäägi vähendamist 3,3 %-le SKTst 2007. aastal ning selle edasist langust vastavalt järgmistele vahe-eesmärkidele: 5,3 % SKTst 2004. aastal, 4,7 % SKTst 2005. aastal ja 3,8 % SKTst 2006. aastal. Kohandamiskava ei ole väga ambitsioonikas, võttes arvesse fundamentaalsete reformide puudumist sotsiaalkulutuste vallas ning kavandatavaid tagasimakseid. Eelarvelise prognoosi riskid on üldjoontes tasakaalus. Ühelt poolt näitab ettevaatlik makromajanduslik stsenaarium, et tulud võivad olla oodatust suuremad ja kulutused eelarves märgitust väiksemad. Teiselt poolt on ebaselge 2004. aastal toimunud mitmete kattuvate maksumuudatuste mõju majandussubjektide käitumisele. Lisaks tuleb kokku leppida tähtsate kokkuhoiumeetmete osas, eelkõige valitsussektori tarbimist puudutavate meetmete osas. Programmis esitatud eelarvepositsioon näib olevat piisav, et vähendada puudujääki 3 % künniseni SKTst 2008. aastaks.

Valitsussektori võla osatähtsus suureneb 4,1 protsendipunkti võrra programmiperioodi vältel, jõudes 41,7 %-ni SKTst 2007. aastal. Võla osatähtsuse areng võib olla prognoositust vähem soodsam, võttes arvesse aktsiavoogude kohandusi mõjutavaid võimalikke arenguid.

Pikaajalise jätkusuutlikkuse osas ähvardavad Tšehhi Vabariiki tõsised eelarve tasakaalustamatuse riskid vananevast elanikkonnast tingitud eelarveliste kulude katmisel. Edusammud piisava esialgse ülejäägi kindlustamiseks on olulised, et tagada riigi rahanduse jätkusuutliku baasi saavutamine. Lisaks sellele tuleb järkjärgulisel, kogu programmiperioodi vältel toimuval tugevnemisel põhinevat eelarvestrateegiat täiendada meetmetega, mis on otseselt suunatud ealiste iseärasustega seotud kulutuste oodatud aktiviseerumisele, sealhulgas laiaulatuslik pensioni- ja tervishoiusüsteemide reform.

5. juulil 2004. aastal otsustas nõukogu komisjoni soovituse alusel, et Tšehhi Vabariigil on ülemäärane eelarvepuudujääk vastavalt asutamislepingu artikli 104 lõikele 6 ja andis Tšehhi Vabariigile vastavalt artikli 104 lõikele 7 sellise olukorra lõpetamiseks soovitused, milles nõukogu väljendas oma poliitilist nõuannet.

Tšehhi Vabariigi lähenemisprogrammi põhiprognoosid

2003 2004 2005 2006 2007 SKT reaalkasv (%) 2,9 2,8 3,1 3,3 3,5 Tööhõive kasv (%) – 0,7 – 0,8 – 0,3 0,0 0,1 ÜHTI inflatsioon (%) – 0,1 2,8 2,6 2,2 2,2 Üldine valitsussektori eelarve tasakaal (% SKTst) – 12,9 – 5,3 – 4,7 – 3,8 – 3,3 Valitsussektori koguvõlg (% SKTst) 37,6 38,4 39,7 41,0 41,7

(1) EÜT L 209, 2.8.1997, lk 1. Käesolevas tekstis osutatud dokumendid on kättesaadavad järgmisel internetileheküljel

http://europa.eu.int/comm/economy_finance/about/activities/sgp/main_en.htm